Les artes marciales chines pueden dixebrase en categoríes pa diferenciales. Por exemplu hai artes marciales esternes y internes. Tamién pueden categorizase por fasteres, como en norteñes y sureñes, según la parte de China u s'orixinaren, al norte o al sur del Ríu Yangtze (Chang Jiang); inclusive pueden clasificase según la provincia o la ciudá. La diferencia que más rescampla ente los estilos norteños y sureños ye que los norteños tienden a centrase en pataes rápides y potentes, saltos y movimientos en xeneral fluidos y rápidos, mentanto los sureños dan-y más importancia a unes téuniques fuertes de mano y brazu, a postures estables y fites y a desplazamientos rápidos. Exemplos d'estilos norteños son el changquan y el xingyiquan. Exemplos d'estilos sureños son el Bak Mei, Choy Li Fut y Wing Chun. Les artes marciales chines pueden tamién clasificase según la relixón, los estilos d'imitación, y los estilos familiares como'l Hung Gar. Estrémense tamién los entrenamientos de los diferentes grupos de les artes marciales chines al marxe del tipu de clasificación. Pero pocos artistes marciales con esperiencia faen una distinción clara ente estilos internos y esternos, o suscriben la idea de que los sistemes norteños básense sobre too en pataes y los sureños más en téuniques potentes coles estremidaes superiores. La mayoría de los estilos contienen elementos tanto duros como suaves, al marxe de qué nome reciban. Analizando les diferencies acordies colos los principios del yin y el yang, los filósofos dicen que la falta de cualquier d'ellos desequilibra les habilidaes del prauticante o les fai deficientes, darréu que'l yin y el yang por sí solos namái que son la metá d'un completu. Si eses diferencies esistieron alcuando, esborráronse dempués.